[pic] | EUROOPAN YHTEISÖJEN KOMISSIO |

Bryssel 3.8.2005

KOM(2005) 361 lopullinen

2005/0147 (COD)

Ehdotus

EUROOPAN PARLAMENTIN JA NEUVOSTON DIREKTIIVI

taajuusalueista, jotka on tarkoitettu yleiseurooppalaisen maanpäällisen yleisen kaukohakujärjestelmän yhteen sovitettua käyttöönottoa varten yhteisössä, annetun neuvoston direktiivin 90/544/ETY kumoamisesta

(komission esittämä)

PERUSTELUT

EHDOTUKSEN TAUSTA |

Ehdotuksen perusteet ja tavoitteet Tämän ehdotuksen tarkoituksena on kumota taajuusalueista, jotka on tarkoitettu yleiseurooppalaisen maanpäällisen yleisen kaukohakujärjestelmän yhteen sovitettua käyttöönottoa varten yhteisössä, 9 päivänä lokakuuta 1990 annettu direktiivi 90/544/ETY (ERMES-direktiivi). Kumoamisen yhteydessä komissio hyväksyy tätä aluetta koskevan uuden, yhdenmukaisen taajuussuunnitelman, joka vastaisi EY:n poliittisia tavoitteita Euroopan yhteisön radiotaajuuspolitiikan sääntelyjärjestelmästä 7 päivänä maaliskuuta 2002 tehdyn Euroopan parlamentin ja neuvoston päätöksen 676/2002/EY (radiotaajuuspäätös) mukaisesti. |

Asiayhteys ERMES-direktiivi, jossa määritetään taajuudet yleiseurooppalaisen maanpäällisen yleisen kaukohakujärjestelmän (ERMES) käyttöön, ei enää vastaa EY:n poliittisia tarpeita, koska siinä edellytetään neljän kanavan varaamista 169,4-169,8 MHz:n taajuudella ERMESille ja koko taajuusalueen varaamista kaupallisen kysynnän mukaisesti. Kyseisen taajuusalueen käyttö ERMESin tarpeisiin on vähentynyt tai lakannut kokonaan, ja ERMES on korvattu muulla teknologialla kuten tekstiviestijärjestelmillä (SMS) GSM-verkoissa. Koska kyseisen taajuusalueen yhdenmukaisella käytöllä on mahdollista tukea muita EU:n politiikan mukaisia sovelluksia, komissio antoi radiotaajuuspäätöksen mukaisesti vuonna 2003 Euroopan posti- ja telehallintojen konferenssille (CEPT) valtuudet kerätä tietoja taajuusalueen käyttömahdollisuuksista, yksilöidä EY:n politiikan mukaisia vaihtoehtoja ja ehdottaa teknisiä ja sääntelyratkaisuja ottaen huomioon sähköiseen viestintään liittyvät ja muut EY:n tavoitteet kuten vammaisten sosiaalisen osallisuuden parantaminen. |

Nykyiset säännökset ehdotuksen käsittelemällä alalla Asiaan sovelletaan nyt kumottavaa ERMES-direktiiviä. Komission olisi hyväksyttävä uusi, yhdenmukainen suunnitelma. |

Yhdenmukaisuus unionin muiden politiikkojen ja tavoitteiden kanssa ERMES-direktiivin kumoamisen yhteydessä komissio hyväksyy uuden taajuussuunnitelman ja uudet kanavajärjestelyt, joilla kyseinen taajuusalue jaetaan kuuden sellaisen sovellustyypin kesken, joilla vastataan EY:n tarpeisiin ja jotka ovat EU:n politiikan mukaiset. Näihin sovelluksiin kuuluvat kuulovammaisten kuulolaitteet, jotka parantaisivat matkustusolosuhteita EY:ssä ja alentaisivat laitteiden hintoja mittakaavaetujen turvin; sosiaaliset hälytysjärjestelmät, joilla vanhukset voisivat lähettää hätäviestejä; omaisuuden jäljityslaitteet varastettujen tavaroiden jäljitykseen EY:ssä; mittarinlukujärjestelmät vesi- ja sähköyhtiöille sekä ERMESin kaltaiset kaukohakujärjestelmät ja yksityiset matkaviestintäjärjestelmät. Puitedirektiivissä 2002/21/EY edellytetään, että sosiaalisten erityisryhmien kuten vammaisten tarpeet otetaan huomioon. Televiestintäalan ministerineuvoston epävirallisessa kokouksessa Vitoriassa vaadittiin, että varmistetaan vammaisten ja vanhusten mahdollisuus käyttää kaikkia sähköisiä palveluita. Lisäksi Eurooppa-neuvoston kokouksessa Sevillassa 21-22 päivänä kesäkuuta 2002 hyväksytyssä eEurope 2005 -toimintasuunnitelmassa korostetaan sen tärkeyttä, että kaikilla kansalaisilla on mahdollisuus käyttää julkisia verkkopalveluja sekä TV- ja matkapuhelinpalveluja, erityisesti laajakaistayhteyksien, taajuuspolitiikan ja monikanavasisällön avulla. |

ASIANOMAISTEN KUULEMINEN JA VAIKUTUSTEN ARVIOINTI |

Asianomaisten kuuleminen |

Kuulemismenettely, tärkeimmät kohderyhmät ja yleiskuvaus osallistujista Komissio on jatkuvasti seurannut 169,4-169,8 MHz:n taajuusalueen käyttöä. Vuonna 1998 komissiolle tehtiin kaukohakumarkkinoita Euroopassa koskeva tutkimus, johon sisältyi 149 teollisuuden edustajien, käyttäjien ja viranomaisten haastattelua. Komission valtuuttamana CEPT tarkasteli vuosina 2002-2004 taajuusalueen silloisia ja tulevia käyttötapoja ja keräsi tietoja ja sovellusehdotuksia haastatteluin. Kansallisille viranomaisille, Euroopan televiestintäalan standardointi-instituutille, teollisuudelle, käyttäjäryhmille, vammaisjärjestöille ja muille asianosaisille lähetettiin kyselylomakkeet ja niiltä pyydettiin lausuntoja. |

Yhteenveto vastauksista ja siitä, miten ne on otettu huomioon Vuoden 1998 tutkimuksesta käy ilmi, että ERMES ei kehittynyt: useat valmistajat olivat lakanneet kehittämästä sitä. Komissiolle vuonna 2004 antamassaan kertomuksessa CEPT tuli siihen johtopäätökseen, että ERMESille varatun taajuusalueen käyttö oli vähentynyt paljon ja taajuusalue tulisi järjestää uudelleen uusia sovelluksia varten. Ehdotetuista sovelluksista on valittu sekä teknisesti että EY:n politiikan kannalta soveltuvimmat: sosiaaliset hälytysjärjestelmät, mittarinlukijat, omaisuuden jäljitysjärjestelmät, yksityiset matkaviestintäjärjestelmät ja kuulolaitteet. |

Asiantuntijalausunnot |

Tieteellinen asiantuntemus kyseisillä aloilla Taajuusalueiden hallinta, sähköinen viestintä: CEPT:n tekninen asiantuntemus |

Käytetty menetelmä Komissio antoi valtuudet CEPT:lle, joka laati radiotaajuuskomitean avustamana kertomuksen, jonka komissio on tutkinut. |

Pääasialliset järjestöt/asiantuntijat, joita on kuultu Kansalliset viranomaiset, ETSI, ERMESin käyttäjät ja vaihtoehtoisten sovellusten mahdolliset käyttäjät, kuulovammaisten järjestöt, viestintäoperaattorit, valmistajat ja muut asianosaiset. |

Saatujen ja varteenotettujen neuvojen tiivistelmä Ei ole mainittu sellaisten mahdollisten vakavien riskien olemassaoloa, joilla olisi peruuttamattomia vaikutuksia. |

Komissio pani merkille CEPT:n kertomuksesta, että ERMESille varatun taajuusalueen käyttö on huomattavasti vähentynyt ja että kuusi sovellustyyppiä voisi jakaa ko. alueen EY:n poliittisten tavoitteiden saavuttamiseksi. Jotta 169,4-169,8 MHz:n taajuusaluetta voitaisiin käyttää mahdollisimman tehokkaasti, ERMES-direktiivi olisi kumottava ja olisi otettava käyttöön uusi, yhdenmukainen suunnitelma komission päätöksellä. |

Asiantuntijaneuvojen saattaminen yleisesti saataville CEPT:n kertomus on saatavilla Internet-osoitteesta: https://forum.europa.eu.int/Members/irc/infso/radiospectrum/library?1=/members/documentsv2004/rscom04-69_ermesdoc/_EN_1.0_ . |

Vaikutusten arviointi Komissio suunnitteli useita ratkaisuja radiotaajuuksien yhdenmukaistamiselle EY:n politiikkoja varten. Itsesääntelyn, yhteissääntelyn eikä kansallisten viranomaisten sääntelytoimien avulla ei voitaisi kumota ERMES-direktiiviä, joka täytyy kumota, jotta voitaisiin varmistaa oikea-aikaisen ja yhdenmukaisen uuden suunnitelman laatiminen EY:n poliittisten tavoitteiden saavuttamiseksi. ERMES-direktiivin kumoamiseksi tarvitaan neuvoston ja Euroopan parlamentin direktiivi. Sen jälkeen komissio voi tehdä päätöksen ja liittää siihen uuden yhdenmukaistamissuunnitelman, jonka se laatii CEPT:n asiantuntijoiden kanssa ja radiotaajuuskomitean avustuksella. Uuden, yhdenmukaistetun suunnitelman myönteisiin sosiaalisiin vaikutuksiin sisältyy kuulovammaisten ja vanhusten sosiaalisen osallisuuden ja liikkuvuuden parantaminen, suojelu varkauksia vastaan, sähkö- ja vesiyhtiöiden tehokkaampien valvontavalmiuksien turvallisuus ja asianmukaiset sähköviestintävälineet. Uusi suunnitelma toisi hyötyjä EY:n eri sektoreille ja liiketoiminta-alueille mukaan luettuina matkaviestinala, vesi- ja sähköala, viestintäpalvelut, teatterit, näyttely- ja konferenssitilat, koulut ja sosiaalihuoltoalan yksiköt. Myönteisiä taloudellisia vaikutuksia ovat kuulolaitteiden ja sosiaalisten hälytyslaitteiden hintojen aleneminen, kuulovammaisten työllisyyden ja matkustusmahdollisuuksien lisääntyminen, vakuutuskustannusten aleneminen ja varastettujen tavaroiden takaisinsaannin lisääntyminen, vesi- ja sähköyhtiöiden valvonta- ja toimintakustannusten alentuminen, uudet valmistus-, investointi- ja palvelumahdollisuudet, uudentyyppiset sovellukset, kilpailukyvyn parantuminen ja koko EY:ssä toimivien matkaviestinten mittakaavaedut. Erityisiä ympäristövaikutuksia ei ole. |

EHDOTUKSEN OIKEUDELLISET NÄKÖKOHDAT |

Tiivistelmä ehdotetuista toimista Ehdotus koskee ERMES-direktiivin kumoamista, jotta 169,4-169,8 MHz:n taajuusaluetta koskevalla uudella suunnitelmalla, joka hyväksytään radiotaajuuspäätöksen mukaisesti komission päätöksellä, voitaisiin edistää EY:n nykyisiä ja tulevia poliittisia tavoitteita. |

Oikeusperusta EY:n perustamissopimuksen 95 artikla. |

Toissijaisuusperiaate Toissijaisuusperiaatetta noudatetaan sikäli kun ehdotus ei kuulu EY:n yksinomaiseen toimivaltaan. |

Jäsenvaltiot eivät yksin pääse ehdotuksen tavoitteisiin seuraavista syistä: |

169,4-169,8 MHz:n taajuusalueen käytön yhdenmukaistamista EY:n poliittisten tavoitteiden saavuttamiseksi ei voida tyydyttävästi varmistaa jäsenvaltioiden toimiessa yksin, vaan siihen päästään paremmin EY:n tasolla sisämarkkinatoimin radiotaajuuspäätöksen nojalla. Uuden suunnitelman hyväksyminen edellyttää ERMES-direktiivin kumoamista. |

ERMES-direktiivi voidaan kumota vain EY:n tason direktiivillä. Uusi, yhdenmukaistettu suunnitelma on hyväksyttävä EY:n tasolla, jotta EY:n poliittisten tavoitteiden saavuttaminen voitaisiin varmistaa oikea-aikaisella ja yhdenmukaisella tavalla. Ilman tällaista yhdenmukaistettua suunnitelmaa jäsenvaltiot ei saa uusista sovelluksista koituvia sosiaalisia ja taloudellisia hyötyjä. |

EY:n toiminnalla saavutetaan ehdotuksen tavoitteet paremmin seuraavista syistä: |

ERMES-direktiivin kumoaminen ja suunnitelman korvaaminen toisella sitovalla EY:n toimenpiteellä on välttämätöntä, jotta uusi suunnitelma otettaisiin käyttöön oikea-aikaisesti ja yhdenmukaisesti jäsenvaltioissa. Ilman tällaista EY:n toimenpidettä ei voida taata yhdenmukaista, oikea-aikaista ratkaisua. |

ERMES-direktiivi ei enää vastaa EY:n tarpeita. 169,4-169,8 MHz:n taajuusalueen yhdenmukaisella käytöllä voidaan tukea muita sovelluksia, jotka vastaavat EY:n poliittisia tavoitteita. |

Jäsenvaltiot eivät voi kumota ERMES-direktiiviä eivätkä varmistaa, että uusi taajuussuunnitelma otetaan käyttöön oikea-aikaisesti ja yhdenmukaisesti EY:n tasolla. |

Näin ollen ehdotus noudattaa toissijaisuusperiaatetta. |

Suhteellisuusperiaate Ehdotus on yhdenmukainen suhteellisuusperiaatteen kanssa seuraavista syistä: |

ERMES-direktiivi kumotaan ja komissio esittää uuden taajuussuunnitelman. Vain EY:n sovelluksia varten välttämätön taajuusalue yhdenmukaistetaan. Sovelluksia, jotka eivät tarvitse yhdenmukaista taajuusaluetta, ei yhdenmukaisteta EY:n tasolla. Taajuusaluetta tarkastellaan jatkuvasti teknologian ja kuluttajien tarpeiden kehittymisen perusteella. |

Uusi suunnitelma laadittiin CEPT:n asiantuntemuksen ja kansallisten asiantuntijoiden avulla aiheuttamatta tarpeetonta taloudellista tai hallinnollista rasitetta EY:lle, jäsenvaltioille tai alueille. Uudella suunnitelmalla tarjotaan mittakaavaetuja sekä lisäpalveluja ja tehostettuja palveluja operaattoreille ja käyttäjille EY:ssä. |

Säädöstyyppi |

Ehdotettu säädös: direktiivi |

Muut säädöslajit eivät soveltuisi seuraavista syistä: ERMES-direktiivi voidaan kumota vain direktiivillä. Vanhassa direktiivissä esitetty suunnitelma korvataan uudella tehokkaalla ja sopivammalla suunnitelmalla, joka perustuu radiotaajuuspäätöksen nojalla tehtävään komission päätökseen. |

TALOUSARVIOVAIKUTUKSET |

Ehdotuksella ei ole vaikutuksia EY:n talousarvioon. |

LISÄTIEDOT |

Yksinkertaistaminen |

Ehdotuksessa esitetään lainsäädännön sekä (EU:n tai kansallisten) viranomaisten ja yksityistahojen hallintomenettelyjen yksinkertaistamista. |

Kun komissio direktiivin kumoamisen yhteydessä hyväksyy uuden suunnitelman, Euroopan parlamentti ja neuvosto vapautuvat taajuusalueiden hallintaan liittyvästä teknisestä työstä. |

Taajuusalueen yhdenmukaistamisen myötä kansallisten viranomaisten on helpompi tarjota taajuusalue yhdenmukaisille sovelluksille. |

Yhdenmukaistettu taajuusalue yksinkertaistaa uusien sovellusten valmistusta, myyntiä ja käyttöä EY:ssä ja avaa uusia mahdollisuuksia käyttäjille, joilla on erityistarpeita. |

Ehdotus sisältyy EY:n lainsäädännön ajantasaistamista ja yksinkertaistamista koskevaan komission ohjelmaan. |

Olemassa olevan lainsäädännön kumoaminen Ehdotuksen hyväksymisestä seuraa voimassa olevan lainsäädännön kumoaminen. |

Euroopan talousalue Ehdotus on ETAn kannalta merkittävä, minkä vuoksi ehdotus on ulotettava kattamaan myös ETA. |

1. 2005/0147 (COD)

Ehdotus

EUROOPAN PARL AMENTIN JA NEUVOSTON DIREKTIIVI

taajuusalueista, jotka on tarkoitettu yleiseurooppalaisen maanpäällisen yleisen kaukohakujärjestelmän yhteen sovitettua käyttöönottoa varten yhteisössä, annetun neuvoston direktiivin 90/544/ETY kumoamisesta (ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 95 artiklan,

ottavat huomioon komission ehdotuksen[1],

ottavat huomioon Euroopan talous- ja sosiaalikomitean lausunnon[2],

ottavat huomioon alueiden komitean lausunnon[3],

noudattavat perustamissopimuksen 251 artiklassa määrättyä menettelyä[4],

sekä katsovat seuraavaa:

(1) Taajuusalueista, jotka on tarkoitettu yleiseurooppalaisen maanpäällisen yleisen kaukohakujärjestelmän yhteen sovitettua käyttöönottoa varten yhteisössä, 9 päivänä lokakuuta 1990 annetussa neuvoston direktiivissä 90/544/ETY[5] edellytettiin jäsenvaltioiden osoittavan 31 päivään joulukuuta 1992 mennessä 169,4-169,8 MHz:n taajuusalueella neljä kanavaa yleiseurooppalaiselle maanpäälliselle yleiselle kaukohakujärjestelmälle (jäljempänä ’ERMES’) ja valmistelevan mahdollisimman nopeasti suunnitelmat, jotka mahdollistavat, että yleiseurooppalainen maanpäällinen yleinen kaukohakujärjestelmä voi käyttää koko 169,4-169,8 MHz:n taajuusaluetta kaupallisen kysynnän mukaisesti.

(2) 169,4-169,8 MHz:n taajuusalueen käyttö ERMESiin yhteisössä on vähentynyt tai jopa lakannut kokonaan, joten tätä taajuusaluetta ei tällä hetkellä käytetä tehokkaasti, ja sitä voitaisiin käyttää paremmin palvelemaan EY:n muita poliittisia tavoitteita.

(3) Euroopan yhteisön radiotaajuuspolitiikan sääntelyjärjestelmästä 7 päivänä maaliskuuta 2002 tehdyssä Euroopan parlamentin ja neuvoston päätöksessä N:o 676/2002/EY[6] (radiotaajuuspäätös) vahvistettiin yhteisön politiikka ja lainsäädäntökehys, joilla varmistettiin poliittisten lähestymistapojen koordinointi ja tarvittaessa yhdenmukaiset edellytykset taajuusalueen saatavuudelle ja tehokkaalle käytölle sisämarkkinoiden luomiseksi ja niiden toimimisen varmistamiseksi. Tämä päätös sallii komission laatia teknisiä täytäntöönpanotoimenpiteitä, joilla varmistetaan yhdenmukaiset edellytykset taajuusalueen saatavuudelle ja tehokkaalle käytölle.

(4) Koska 169,4-169,8 MHz:n taajuusalue soveltuu vammaisia hyödyttäville sovelluksille ja tällaisten sovellusten edistäminen on yhteisön poliittisena tavoitteena yleisen sisämarkkinoiden toiminnan varmistamistavoitteen ohella, komissio antoi radiotaajuuspäätöksen 4 artiklan 2 kohdan mukaisesti tehtäväksi Euroopan posti- ja telehallintojen konferenssille (jäljempänä ’CEPT’) tarkastella muun muassa vammaisten auttamiseen liittyviä sovelluksia.

(5) Toimeksiannon mukaisesti CEPT laati uuden taajuussuunnitelman ja kanavajärjestelyn, jonka mukaan kuusi sovellustyyppiä jakaa taajuusalueen useiden yhteisön poliittisten tavoitteiden saavuttamiseksi.

(6) Näistä syistä ja radiotaajuuspäätöksen tavoitteiden mukaisesti olisi kumottava direktiivi 90/544/ETY,

OVAT ANTANEET TÄMÄN DIREKTIIVIN:

1 artikla

Kumotaan direktiivi 90/544/ETY […] päivästä […]kuuta […].

2 artikla

Tämä direktiivi tulee voimaan päivänä, jona se julkaistaan Euroopan unionin virallisessa lehdessä .

3 artikla

Tämä direktiivi on osoitettu kaikille jäsenvaltioille.

Tehty Brysselissä […] päivänä […]kuuta […].

Euroopan parlamentin puolesta Neuvoston puolesta

Puhemies Puheenjohtaja

[…] […]

[1] EYVL C […], […], s. […].

[2] EYVL C […], […], s. […].

[3] EYVL C […], […], s. […].

[4] EYVL C […], […], s. […].

[5] EUVL L 310, 9.11.1990, p. 28.

[6] EYVL 108, 24.4.2002, s. 1.